*5. sz. melléklet*

**Beszámoló a Középhalmi Alkohol -és Szenvedélybetegmentő Misszió 2016. évi szolgálatáról**

 A Középhalmi Misszió az elmúlt évben (a 2015. évben történt változások után is) folytathatta szolgálatát. A 2016. évben Isten olyan kapukat nyitott meg előttünk, melyek lehetőségeket nyújtottak az egymással való gyakoribb találkozásokra és szolgálatokra.

 Megtartottuk a 3 csendeshetet, mely terveink között szerepelt. Örömünkre szolgált, hogy több helyről (Szarvasról, Békéscsabáról, Gyuláról, Gyomaendrődről, Tótkomlósról, Orosházáról, Pécsváradról) érkeztek hozzánk, mint ahogyan az is, hogy eddig nem ismert gyógyulni-szabadulni vágyók is éltek a felkínált lehetőséggel.

 A csendeshetek vezérigéi „hagyományosan” az Evangélikus Bibliaolvasó Útmutató heti igéi voltak, a szolgálatok pedig a napi igék alapján történtek. Itt sorolom fel a csendeshetek vezérigéit, vezérgondolatait, illetve a résztvevők számát.

2016.04.11-15.

Vezérige: Zsolt33,5; Vezérgondolat: „Ha az Úr szeret minket, mi hogyne szeretnénk Őt és egymást!”

Résztvevók: 43 fő (bentlakó:12 fő; bejáró:31 fő)

 2016.07.25-29.

Vezérige: Lk12,48; Vezérgondolat: ”Mit kaptam? Mit adhatok tovább?”

Résztvevők: 41 fő (bentlakó:10 fő; bejáró:31 fő)

 2016.10.17-21.

Vezérige: Róm12,21; Vezérgondolat: „Csak Krisztussal győzhetünk!”

Résztvevők: 39 fő (bentlakó: 11 fő; bejáró:28 fő)

 Arra törekszünk, hogy az evangélium minél több „szívből és szájból” szólaljon meg. Igehirdetéssel és bizonyságtétellel szolgáltak: Lázár Zsolt, Szeverényi János, Lupták György, Kovács Pál, Veres-Ravai Csaba Endre, Ördög Endre, Chairns-Lengyel Henriett, Láng Pál, Pápai Attila, Péterné Benedek Ágnes, Péter Attila lelkészek (lelkésznők), illetve Mikó László, Láng Emese, Láng Kitti, Engi Sándor, Kótsch László. Köszönet illeti a Napraforgó Klub munkatársait, akik örömmel szolgáltak az alkalmak megszervezésében és lebonyolításában,

 Örömmel vettünk részt a Középhalmi Misszió megújult épületének felszentelésén. Eddig is otthon éreztük magunkat Középhalmon, de most igazán méltó körülmények között találkozhatunk ott egymással és Isten igéjével. Közben éltünk azzal a lehetősséggel, szavakkal és szórólapokkal hívjuk fel a figyelmet a misszió munkájára.

 Kevésbé volt örömteli alkalom, de a feltámadás reménységével vettünk részt a nagyszénási evangélikus templomban Erdélyi Zoltán halálának egy éves évfordulóján. Elkötelezett és odaadó szolgálatával Isten áldott eszköze volt ő.

 Meghívást kaptunk a Tótkomlósi Evangélikus Szeretetszolgálat „nyílt napjára”, melyet örömmel fogadtunk. Az ott eltöltött napon élvezhettük a tótkomlósiak vendégszeretetét – miközben alkalmunk volt az ige hallgatására, közös imádságra, beszélgetésre és tapasztalatcserére.

 Október 30.-án részt vettünk a Békés Megyei Evangélikusok Találkozóján Szarvason. A lehetőségek piacán önálló asztalt kaptunk. A szétosztogatott igéslapok számából tudjuk, hogy körülbelül 150-en álltak meg érdeklődéssel szépen feldíszített asztalunknál, akikkel beszélgetni is volt lehetőségünk szolgálatunkról.

 December 10-én csendesnapot szerveztünk. Isten igéje volt a középpontban most is, amit - a már évek óta szokásos gyakorlat szerint – kreatív-dinamikus feldolgozással mélyítettünk el. A meglepetésprogram – a Napraforó Klub és a csabacsüdi ifjúság szolgálatával - egy csodálatos karácsonyra előkészítő bábjáték volt, melyet örömmel nézett idős és fiatal egyaránt.

 Fontosnak tartjuk az utógondozást és a rendszeres kapcsolattartást. Ez – ha lehetőség van rá - részben személyesen vagy telefonon, E-mail-en keresztül illetve Facebook oldalunkon történik, ahol megoszthatjuk egymással kérdéseinket, gondolatainkat, gondjainkat és örömeinket. Kitűnő találkozási pont a Kékkereszt békéscsabai csoportja, amit több Középhalmon gyógyult-szabadult társunk a hitben látogat. Közben mindenkit arra buzdítunk, hogy találjon vissza gyülekezetéhez vagy – ha eddig nem volt – keresse meg gyülekezetét, hiszen a közösség támogatást és erőt ad a hitben.

 Minden segítségért és támogatásért köszönet illeti Lázár Zsolt esperest, Szeverényi Jánost, az Evangélikus Missziói Központ igazgatóját, Lupták Györgyöt, az Evangélizációs és Missziói Bizottság elnökét. Amint eddig is tettük Istenben bízva végezzük szolgálatunkat. Középhalmon Jézus áll középen, amint azt missziónk „himnuszában” énekeljük: „Vezess Jézusunk, véled indulunk”.

Erős vár a mi Istenünk!

 Péter Attila